Што да работы самога Савета і яго прэзідыума, то яна была накіравана на ўдасканаленне неабходнай для раёна нарматыўна-прававой і фінансава-эканамічнай базы з тым, каб нармальна маглі працаваць і выконваць свае функцыі органы мясцовага самакіравання, арганізацыі бюджэтнай сферы. Усё гэта — для стварэння спрыяльных і камфортных умоў жыцця людзей у гарадскім пасёлку і раёне. Што канкрэтна зроблена ў гэтым накірунку за мінулы год, на сесіі дэпутатам распавёў старшыня раённага Савета дэпутатаў Андрэй Баброўнік. У прыватнасці, за год на сесіях было разгледжана 63 пытанні па розных сферах жыццядзейнасці раёна, 26 з іх зарэгістравана ў Нацыянальным рэестры прававых актаў Рэспублікі Беларусь. Сельскімі Саветамі на сесіях разгледжана больш за 100 пытанняў. Асаблівую ўвагу сельская ўлада надавала і надае пытанням утрымання ў належным санітарным стане населеных пунктаў. Летась на іх добраўпарадкаванне было выкарыстана 88 657 рублёў, ліквідавана больш за 200 несанкцыянаваных звалак, адрамантаваны агароджы васьмі грамадзянскіх могілак, каля сельскіх пагостаў абсталявана 13 пляцовак часовага знаходжання смецця. Сіламі сельскіх Саветаў дэпутатаў і мясцовых жыхароў устаноўлена больш за 540 метраў плоту і больш за 4 000 метраў адрамантавана. У мінулым годзе было аформлена матэрыялаў і прызнана судом безгаспадарнымі 79 домаўладанняў, знесена 43 такія пабудовы. Вялікую дапамогу сельскім Саветам у іх рабоце з людзьмі аказваюць сельскія старасты, такую функцыю ў справаздачным перыядзе выконвалі 79 чалавек. Усё гэта людзі неабыякавыя да таго, што адбываецца на вёсцы, яны ведаюць патрэбы насельніцтва, жывуць імі, своечасова паведамляюць у сельвыканкамы пра тыя ці іншыя праблемы, дапамагаюць арганізоўваць вяскоўцаў на суботнікі, а часам падказваюць, каму з гаспадароў трэба навесці парадак каля свайго двара. Найбольш актыўна, адзначыў Андрэй Баброўнік, працуюць Ала Лобах у Клетным, Святлана Шапко ў Гарадку, Уладзімір Арцёмчык у Бабірова. Менавіта разлік на ініцыятыву, работа з людзьмі, падтрыманне іх добрых пачынанняў і дапамога ім у цяжкіх жыццёвых сітуацыях і складаюць аснову дзейнасці органаў мясцовага самакіравання.